google/wiki40b huggingface dataset:
Lina Batulevičiūtė

Biografija

2015 m. pasaulio čempionate Batulevičiūtė pelnė sidabro medalį moterų estafetėje (kartu su Ieva Serapinaitė).
2017 m. Batuleviučiūtė pateko į pasaulio taurės finalinį etapą, kuris vyko Vilniuje. Galutinėje įskaitoje sportininkė liko 14-a. Tais pačiais metais Lina pelnė auksą pasaulio kariškių čempionate ir laimėjo tradicines pasaulio šiuolaikinės penkiakovės federacijos sezono uždarymo varžybas Katare „Čempionų čempionas“.
Blakstienos

Blakstienos – akių vokų kraštuose augantys plaukeliai. Paskiri, gana ilgi, stangrūs, stori. Blakstienos skirtos apsaugoti akį nuo dulkių, krislų, drėgmės, jos taip pat netikėtai paliestos refleksyviai uždaro voką, ir taip apsaugo akis, pvz., nuo vabzdžių. Susideda iš dviejų juostų – ilgesnių blakstienų juosta dengia viršutinį voką, trumpesnių – apatinį.
Blakstienos (ypač moterų) daugelyje kultūrų laikomos grožio, patrauklumo ženklu, todėl įvairiai paryškinamos – tepant blakstienų tušu, apvedant akis, užriečiant ir kt.
Blakstienas turi ne tik žmonės, bet ir dauguma žinduolių, kai kurie paukščiai (pvz., ragasnapiniai).
Karl Carstens

Biografija

Vertėsi advokato praktika, tyrinėjo teisę, siekė mokslinės kvalifikacijos (1938 m. Hamburgo universitete apgynė teisės disertaciją), nuo 1950 m. dėstė Kelno universitete, kuriame 1952 m. habilitavosi bei nuo 1960 m. profesoriavo. 1954–1960 m. sparčiai kilo diplomatinės karjeros laiptais. Nuo 1976 iki 1979 m. – Bundestago pirmininkas.
Reikšmingiausias Karstenso konstitucinis sprendimas buvo Bundestago paleidimas po sąmoningai surengto nepasitikėjimo votumo kancleriu H. Koliu 1982–1983. Nors ir parlamento nariai ginčijo Prezidento sprendimą Konstituciniame Teisme, tačiau šis sprendimą patvirtino, priimdamas vad. Karstenso nutarimą (vok. Carstens’ Entscheidung), dėl kurio vėliau kilo ginčų ir abejonių.
Tautos atmintyje Karstensas įstrigo dėl savo pomėgio keliauti pėsčiomis; jis išvaikščiojo kone visą Vokietiją. Keliones pėsčiomis kartu išnaudojo ir susitikimams su žmonėmis. Jie netgi lydėdavo Prezidentą tam tikrą kelionės atkarpą, su kuo Karstensas mielai sutikdavo. Antrajai kadencijai pretenduoti atsisakė dėl amžiaus (70 m.).
Mažo nuotolio balistinė raketa

Mažo nuotolio balistinė raketa (angl. short-range ballistic missile, SRBM; rus. ) – balistinė raketa, kurios veikimo spindulys pagal JAV Gynybos departamento klasifikaciją laikomas mažu – iki 1000 km. Pagal šią klasifikaciją vidutinio nuotolio balistinės raketos priskiriamos platesnei karo teatro balistinių raketų kategorijai, į kurią papuola visos balistinės raketos, kurių veikimo spindulys yra nuo 300 iki 3500 km.
Pagal tarybinę ir Rusijos klasifikaciją mažo nuotolio balistinių raketų veikimo spindulys yra nuo 500 iki 1000 km. Tokios raketos dar vadinamos operatyvinėmis-taktinėmis raketomis (rus. оперативно-тактическая ракета).
Šios raketos gali būti ginkluotos branduolinėmis kovinėmis galvutėmis. Gali būti panaudotos regioniniuose konfliktuose, kadangi turi ne tik mažą veikimo spindulį, bet ir yra santykinai pigios.
Bronius Suduikis

Bronius Suduikis (1884 m. – 1962 m.) – Vilniaus krašto pedagogas, Vilniaus lietuviškos progimnazijos (vad. Pono Suduikio mokyklos) įteigėjas ir vienintelis jos vadovas.

Biografija

Pirmojo pasaulinio karo metais gyveno Vilniuje, vargonavo Šv.Mikalojaus bažnyčioje ir vadovavo lietuvių našlaičių prieglaudos chorui. Buvo aktyvus Lietuvių mokytojų sąjungos narys, renkamas į jos valdybą. Pokaryje dirbo mokytoju Vilniaus lietuvių „Ryto“ mokykloje.
1932 m. lenkų administracija „Ryto“ mokyklą uždarė. Anuo metu šalyje vyko švietimo reforma – dalį pedagoginio krūvio gimnazijos turėjo perduoti pradinėms mokykloms. Tuo pasinaudojo Br. Suduikis ir įkūrė šešiametę pradinę mokyklą, faktiškai pagal progimnazijos programą ruošusią būsimuosius moksleivius Vilniaus Vytauto Didžiojo gimnazijai. Oficialiai ji buvo vadinama Valdiška mokykla Nr. 41 ir pradžioje registruota Algirdo g., o vėliau įsikūrė prie Tauro kalno. Licenzija buvo suteikiama tik vieneriems metams, todėl kasmet reikėdavo ieškoti kitų patalpų ir registruotis iš naujo.
Į mokyklą priimdavo pats jos vedėjas Bronius Suduikis, prieš tai asmeniškai patikrinęs stojančiojo žinias. Kartu jis buvo ir reikliu matematikos mokytoju, propagavęs triženklių skaičių sudėties–atimties veiksmus atlikinėti mintinai. Nors pradžioje tarp Vilniaus lietuvių buvo abejonių dėl tokios mokyklos tikslingumo, vėliau ji išpopuliarėjo ir mokinių skaičius augo.
Tolomesnis Br.Suduikio likimas nežinomas.
Bijutiškio Šv. Onos bažnyčia

Istorija

Ona Eirudavičienė 1478 m. pastatė pirmąją bažnyčią ir skyrė turto. Nauja bažnyčia pastatyta 1789 m. Rusijos valdžia ją 1868 m. uždarė ir nugriovė.
1925 m. bažnyčia įrengta mūrinėje cerkvėje, statytoje 1875 m. Kunigas Karolis Bielinis 1930–1931 m. pastatė dabartinę medinę bažnyčią. 1954–1958 m. čia klebonavo Nikodemas Švogžlys-Milžinas (1899–1985), įrengė 3 altorius.

Architektūra

Bažnyčioje įrengti 3 nauji altoriai, bažnyčia stačiakampio plano, su trisiene apside ir 2 zakristijomis abipus jos, 2 priestatais. Vidus 3 navų, atskirtomis plonais pilioriais.
Juzefas Vladislavas Bychovecas

Biografija

Studijavo Vilniaus universitete. 1794 m. sukilimo dalyvis. Nuo 1796 m. studijavo filosofiją Frankfurto prie Oderio, Getingeno ir Karaliaučiaus universitetuose, pastarajame klausė Imanuilo Kanto paskaitų. 1806-1809 m. tarnavo Prancūzijos kariuomenėje, 1810-1811 m. Teisingumo ministerijoje Varšuvoje, 1812 m. maršalo Joachimo Murato adjutantas. Po karo apsigyveno Vilniuje.

Veikla

Vienas pirmųjų I. Kanto populiarintojų Lietuvoje, į lenkų kalbą išvertė jo veikalus „Į amžinąją taiką“ (Projekt wiecznego pokoju, 1796 m.), „Visuotinės istorijos suvokimas kosmopolitiniu požiūriu“ (Wyobrażenie do historii powszechnej we względzie kosmopolitycznym, 1799 m.). Veikaluose „Žodis apie filosofiją…“ (Słowko o filozofii…, 1816 m.), „Patarimai gerai motinai“ (Rady dobrej matce, 1827 m., II leidimas 1843 m.), bei kituose dėstė, kad pagrindinis filosofijos uždavinys yra moralinių priedermių aiškinimas bei naujos antropologijos kūrimas.
Dar išleido knygą „Žvilgsnis į Rusiją istorijos, statistikos, politikos, moralės, mokslo ir skonio požiūriais“ (Rzut oka na Rosją pod względami historycznym, statystycznym, politycznym, moralnym, naukowym i gustu, 1817 m.), į lenkų k. išvertė ir Vilniuje 1816-1838 m. išspausdino J. G. Herderio bei kitų filosofų veikalų, parašė Napoleono I kodekso komentarus (neišspausdintas).
Odoo

Savybės

Programa turi tokias savybes, kaip finansų apskaita, pardavimai ir pirkimai, atsargų apskaita, CRM, gamyba ir paslaugos, projektų valdymas , Business Inteligence. Sukurta 700+ modulių, daugelis iš jų sukurti siekiant priderinti programą vietinės šalies reikmėms.

Konkurentai

Pagrindinis konkurentas – GPL licencijos pagrindu sukurta programa Compiere (tampanti vis labiau komercine) ir nuo jos atskilusi atvira Adempiere.
Pamiatnaja knižka Vilenskoj guberniji

Pamiatnaja knižka Vilenskoj guberniji (rus. Памятная книжка Виленской губернии – Vilniaus gubernijos informacinė knyga) – informacinis metraštis, leistas 1845–1915 m. Vilniuje rusų kalba.

Istorija

Leido Vilniaus gubernijos valdybos statistikos komitetas. Ėjo kartą per metus. Neišėjo 1846 m., 1847 m., 1849 m., 1868 m. Tiražas apie 500 egz.
Skelbė statistikos duomenis apie gubernijos teritorijos gyventojus, ekonomiką, švietimą, sveikatos apsaugą, spausdino straipsnius istorijos, etnografijos, geografijos klausimais, įstaigų adresus, tarnautojų sąrašus.
Leonas Stepanauskas

Biografija

1956–1963 m. dirbo LSSR valstybiniame radijo ir televizijos komitete, 1963–1967 m. VDR kelionių biure Berlyne. Nuo 1968 m. Berlyno televizijos redaktorius. Nuo 1975 m. mokslinės Tomo Mano draugijos (Ciurichas) narys.
Lietuvos ir Vokietijos spaudoje paskelbė straipsnių apie lietuvių ir vokiečių kultūrinius ryšius.
Perlų upės delta

Perlų upės delta (kin. 珠江三角洲, angl. Pearl River Delta) – pietinėje Kinijoje esanti žemuma, supanti Perlų upės estuariją, kur Perlų upė įteka į Pietų Kinijos jūrą. Perlų upės deltoje įkurta Perlų upės deltos ekonominė zona. Ši teritorija labai tankiai apgyvendinta su daug didelių miestų, sudarydama didžiausią pasaulyje miestų aglomeraciją. Jos 57 798 km² plote gyvena 66,6 milijonai žmonių (priskaičiuojant Honkongą ir Makau). Perlų upės megalopolio gyventojų populiacija yra didesnė už Australijos, Kanados ar Argentinos gyventojų skaičių. Manoma, kad ši miestų aglomeracija ateityje taps vientisu megamiestu.
Witold Waszczykowski

Biografija

1980 m. baigė magistro studijas Lodzės universiteto Filosofijos-istorijos fakultete, 1991 m. – tarptautinius santykius Oregono universitete. 1993 m. apsigynė daktaro disertaciją tema „Jungtinės Amerikos Valstijos derybose dėl strateginio nusiginklavimo 1919–1936 m.“.
Užsienio reikalų ministerijoje pradėjo dirbti 1992 m., 1999–2002 m. buvo Lenkijos ambasadorius Irane. Vėliau dirbo Lenkijos URM Politikos ir strateginio planavimo departamente, buvo Artimųjų Rytų departamento direktorius. 2005–2008 m. dirbo URM viceministru, 2008–2010 m. – Lenkijos nacionalinio saugumo biuro direktoriaus pavaduotoju.
Nuo 2011 m. – Lenkijos Seimo narys, 2015 m. Seimo nariu išrinktas antrą kartą.
2015 m. lapkričio 16 d. V. Vaščikovskis paskirtas užsienio reikalų ministru Beatos Šidlo vyriausybėje.
Mykolas Tunkevičius

Biografija

AB „Lietuvos draudimas“ Utenos filialo Anykščių skyriaus draudimo agentas.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Anykščių rajono skyriaus narys.
2000–2003 m. Anykščių rajono savivaldybės tarybos narys (LDDP sąraše), rajono administracinės komisijos pirmininkas.
Vyžiai (Utena)

Istorija

Pirmą kartą istoriniuose šaltiniuose Vyžių kaimas paminėtas 1636 m. Vilniaus tijūnystės 1636 metų inventoriuje.  Šiam įvykiui atminti Vyžių kaimo Pukokalnio ir Ineigos gatvių sankryžoje 2017 m. liepos 1d. atidengtas Romualdo Šimkūno darytas stogastulpis vietoje senojo ir suirusio Vyžių kryžiaus.
1731 m. kaimas turėjo 14 valakų. Tarpukariu Vyžiuose buvo 30 sodybų, 1932–1934 m. išskirstytų į viensėdžius, trumpai veikė pradinė mokykla. 
Vyžių gyventojų gyvenimas ir verslas istoriškai buvo susijęs su miško priežiūra ir medienos ruošimu.  Dėl savo padėties miškų viduryje nuošaliau nuo didesnių gyvenviečių, vyžiškiai turėjo rūpintis ne tik miško kirtimu, bet ir medienos gabenimu.  Sieliai buvo plukdomi upeliais ir ežerais iš miškų gilumos link didžiųjų Lietuvos upių ir labiau urbanizuotų teritorijų, kuriose buvo jos poreikis.  Nuo Uteno ir Utenykščio ežerų Būkos upeliu prasideda ilgiausias Lietuvos sielių kelias. 
Rastų išplukdymui iš miškų į Baluošo ežerą buvo taikomi keli metodai.  Vienas iš jų buvo užtvenkiant Būkos upelį per pavasarinį atlydį.  Miškas būdavo kertamas žiemą, kuomet miškai būdavo lengviau įžengiami.  XIXa. Vyžiai turėjo geležinkeliuką, kuriuo arklių tempiamais vagonėliais rąstai būdavo pervežami iki Baluošo, kur šie toliau būdavo rūšiuojami, rišami į taip vadinamas lovas ir vėliau plukdomi iki Žeimenos. Ten sielių plukdymą perimdavo kiti sielininkai.

Aplinkinės gyvenvietės

Daunoriai - 4 km
 Šeimatis – 6 km
Aukštoglynis – 4 km
 Minčia - 6 km
Varniškės II – 2 km
 Tauragnai – 12 km
Vaišnoriškė - 2 km
Skroblus II - 1 km
 Stripeikiai - 3,5 km
Ripelialaukis - 1,5 km
 Beržaragis - 3 km
 Vaidžiuškės - 4 km
 Ginučiai - 4 km
Strazdai – 2,5 km
 Šuminai - 4 km
 Vaišniūnai - 7 km
Šiaurės Dakota

Geografija

Šiaurės Dakota yra JAV Vidurio Vakarų regione. Iš rytų ribojasi su Minesota, iš pietų su Pietų Dakota, iš vakarų su Montana bei iš šiaurės su Kanados provincijomis Saskačevanu ir Manitoba. Šiaurės Dakotos plotas 183 108 km², ji 19-ta tarp didžiausių valstijų. Vakarinėje valstijos dalyje vyrauja kalvotos Didžiosios lygumos. Aukščiausias taškas yra White Butte (1069 m), esantis Teodoro Ruzvelto nacionaliniame parke.
World of Warcraft: Wrath of the Lich King

Apžvalga

Naujajame žaidimo papildyme atsirado keli nauji atnaujinimai, pvz., naujas žaidimo kontinentas pavadintas Northrend. Taip pat žaidime pasirodė keli nauji požemiai specialiai skirti Northrend kontinentui. Be to, žaidime pasirodė nauja Mirties riterio (Death Knight) veikėjo klasė.

Death Knight

Šiame papildyme be naujo kontinento bei požemių pasirodė ir Mirties riterio/karžygio (Death Knight) klasė. Ši klasė skirta žaidėjams, kurie mėgsta kovoti artimoje kovoje. Mirties karžygys gali vilkėti plieninius šarvus (plate armor) bei naudoti patobulintus ginklus (enchanced weapons), tačiau šios klasės veikėjai negali naudoti skydų. Klasės talentai padalinti į 3 grupės: Kraujo (Blood), žaidėjams kurie atlieka „tanko“ vaidmenį; šalčio (Frost) − skirtų kovoms prieš kompiuterio oponentus požemiuose bei nešventumo (Unholy) − skirti PvP kovoms.

Inscription

Žaidime buvo įdiegta nauja profesija, pavadinta Inscription, skirta kurti patobulinimus žaidėjams, kaip kad didesnė žala priešui ar didesnis greitis. Dažniausiai žaidėjai šią profesiją naudoja kartu su šarvų bei ginklų patobulinimo profesija Enchanting.

Žaidėjo lygis

Taip pat žaidime buvo padidintas ir lygių limitas. Dabar žaidėjai gali pasiekti iki 80 veikėjo lygio. Profesijų lygis taip pat buvo padidintas (iki 450 taškų).
Merkinės dvaras (Šalčininkai)

Istorija

1767 m. dvarą įsigijo Vilniaus kanauninkas Povilas Bžostovskis. Jis įvykdė ypatingas reformas. Nupirkus dvarą čia buvo apleista žemė, apylinkėse gyveno nedaug žmonių, pusiau sulaukėjusių, sunkiai išnaudojamų baudžiavos. 1770 m. italų architektas Karlas Spampanis pastatė čia ankstyvojo italų klasicizmo stiliaus rūmus. Tuo pat metu dvarininkas pradėjo valstiečius šviesti, atitraukė nuo girtavimo. Iš 4 rimtesnių ūkininkų sudarė tarybą, davė kaimiečiams statutą ir savivaldą, įsteigė Paulavos respubliką. Tokia unikalia patirtimi domėjosi ponai, vyskupai, kunigaikščiai, dvasiškiai, užsieniečiai. Bajorų sūnūs čia vyko tarnauti ir susipažinti su tokiu eksperimentu, kad patys galėtų pasiruošti būti geresniais piliečiais. Čia net atvykdavo VU profesoriai.
Dar pirmaisiais metais po II pasaulinio karo rūmai buvo sveiki. Juose buvo įsikūręs tarybinis ūkis, rūmuose buvo laikomi grūdai. Vladas Drėma mini, kad vienas to ūkio direktorių prasivogė ir, siekdamas nuslėpti nuostolius, padegė rūmus. Po gaisro jie nebuvo remontuoti, nei restauruoti, be stogo ir perdenginių ėmė nykti ir griūti.
Linkmenys

Geografija

Linkmenys įsikūrę tarp Žiezdro, Limino ir Ūsių ežerų, plyti 2621 ha Linkmenų miškas.
Guobos (Vilnius)

Istorija

Iki 1996 m. tai buvo kaimas Trakų Vokės apylinkėje.
Liežuvautoja (serialas)

Serijos formatas

Kiekviena serija prasideda pagrindiniame Liežuvautojos svetainės puslapyje su Serena nuotrauka iš bandomosios serijos. Tuomet parodomi ankstesnių įvykių, susijusių su artėjančiais įvykiais, priminimai, kurie baigiasi vėl parodant svetainės pagrindinį puslapį tik šį kartą su nuotrauka su kitu veikėju(-ais) ir tekstu, susijusiu su nuotrauką.
Pasakotojas yra Liežuvautoja, įgarsinta Kristen Bell. Ji pradeda ankstesnių įvykių priminimą su sakinu "Čia Liežuvautoja , vienintelis paskalų apie skandalingą Manheteno grietinėlės šaltinis", o priminimą baigia šnabždėdama "Kur ji buvo?" "Serena" ir tuomet Liežuvautoja sako: "O kas aš? Šios paslapties niekada neišduosiu! Juk žinai, kad mane myli... Apkabinu ir bučiuoju, Liežuvautoja."
Kiekvienos serijos metu vyksta socialinis renginys, mažas arba didelis.
Visų serijų pavadinimai remiasi filmo arba romano pavadinimu.
Pragaro vaikis: Auksinė armija

Siužetas

Filmas pasakoja apie senovinės rasės princo Nualos siekį susigrąžinti valdžią Žemėje. Jis tai siekia įgyvendinti pasinaudodamas kažkada jo tėvui buvusia pavaldžia Auksine dirbtinių karių armiją.
Burdiniškės

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų tauta – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.
Rolandas Vilkončius

Rolandas Vilkončius (g. 1976 m. Ukmergėje) – televizijos laidų ir renginių vedėjas bei filmų įgarsintojas, LNK savireklamos direktorius.
Karjerą pradėjo radijo stotyje „Kauno fonas“, vėliau dirbo „Radiocentre“. Vestos laidos per LTV – „Lietuvos dainų dešimtukas“, „Lietuvos šokių dešimtukas“. 2008 m. paliko LTV ir perėjo į LNK kanalą. Šiame kanale – tokių laidų kaip „Žvaigždžių duetai“, „Gyvenimas pagal moteris“, „Muzikos akademija“, „Kviečiu šokti“, „Neišgalvoti gyvenimai“, šventinių laidų kaip „Auksinės širdys“, „Gerumo diena“, „Tau, mama!“ ir kt. vedėjas.
Šiuo metu yra LNK savireklamos direktorius, bei LNK žinių vedėjas
Amerikietiška tragedija

Siužetas

Klaidas Grifitsas – gatvės pamokslininko, griežtai ir religingai auklėjančio savo vaikus, sūnus. Jis įsitaiso dirbti pasiuntiniu viešbutyje, kur nauji draugai pratina jį prie alkoholio ir prostitučių. Automobilio, kuriuo su draugais važiavo Klaidas, vairuotojas numuša vaiką. Klaidas turi slapstytis nuo policijos. Čikagoje jis sutinka savo dėdę – turtingą fabriko savininką, kuris seniai nepalaiko ryšių su Klaido šeima. Dėdė pasiūlo Klaidui nedideles pareigas fabrike, kur jis susipažįsta su Roberta Olden. Tarp jų užsimezga meilės romanas. Siekdamas būti aukštuomenės nariu, Klaidas užmezga naudingas pažintis, tačiau jam trukdo nėščia Roberta. Klaidas ryžtasi žmogžudystei…

Apdovanojimai

1981 m. – IX-ojo sąjunginio televizijos filmų festivalio Jerevane diplomas „Už kūrybinius ieškojimus ir profesinį meistriškumą“.
Rasa Žukauskaitė

Biografija

Dalyvavo garsių mados namų ir dizainerių „Moschino“, „Kenzo“, „Lacoste“, „Dolce & Gabbana“, „Commuun“, „Balenciaga“, „Miu Miu“, „Louis Vuitton“ ir kitų kolekcijų pristatymuose. Ją fotografavo garsiausi mados žurnalai „Vogue“, „Metal“, „Muse“, „Numero“. 2010 m. tapo Prados mados namų reklamos veidu.
Slanimo gubernija

Istorija

Gubernija įkurta 1796 m. po III Abiejų Tautų Respublikos padalijimo. Į gubernijos sudėtį pateko buvusios Gardino vaivadijos žemės, vakarinės Naugarduko vaivadijos žemės, šiaurvakarinės Bresto vaivadijos žemės, pietvakarinės Vilniaus vaivadijos žemės ir nedidelė dalis Palenkės vaivadijos rytinių žemių. Gubernija gyvavo trumpai, 1796 m. gruodžio 23 d. kartu su Vilniaus gubernija buvo sujungta į Lietuvos guberniją. 1801 m. iš pastarosios vėl atskyrus Vilniaus guberniją, suformuota Lietuvos Gardino gubernija į kurios sudėtį pateko didžioji dalis buvusios Slanimo gubernijos žemių.
Zemaitis Guitars

Zemaitis Guitars – gitarų gamybos kompanija, įsikūrusi Tokijuje (Japonija). Kompanija gitaras gamina pagal 2002 m. mirusio lietuvių kilmės anglų gitarų meistro Tonio Žemaičio (Tony Zemaitis) projektus. Kompanijai vadovauja jo sūnus Tonis Žemaitis Jaunesnysis (Tony Zemaitis, Jr.). Kompanija gamina tiek elektrines, tiek akustines gitaras.
Zemaičio gitaros yra visame pasaulyje vertinamos rankų darbo aukščiausios kokybės gitaros. Kai kurie modeliai vertinami kaip kolekciniai, jų kainos labai didelės. Gitaros išsiskiria ir tuo, kad puošiamos Danny O’Brien graviruotėmis.

Istorija

Tonis Žemaitis gitaras ėmė daryti XX a. 6-tą dešimtmetį, o 1965 m. ėmė gaminti gitaras kaip profesionalus meistras, užsiimantis tik tuo. 8-tą dešimtmetį jis eksperimentavo dėdamas metalo ekraną ant gitaros korpuso viršaus, kad išnyktų foniniai triukšmai, kuriuos pagauna įprastų elektrinių gitarų garso ėmikliai (pickups).
Siekdamas pagerinti gitarų išvaizdą Žemaitis pritraukė ginklų graverį Danny O’Brien. Gitarų modeliai puošiami sudėtingomis perlamutrinėmis inkrustacijomis, tokiomis figūromis kaip drakonai ir kaukolės, visas gitaros viršus gali būti mozaika.
2000 m. Žemaitis Vyresnysis iš verslo pasitraukė, tad originalios Žemaičio gitaros pasidarė labai vertingi kolekciniai daiktai, jų kainos labai pašoko.

2002 m. mirus vyresniajam Žemaičiui jo šeima toliau verčiasi gitarų gamybos verslu Tokijuje, prekiaudama tiek aukštos kokybės rankų gamybos gitaromis, tiek labiau prieinamos Greco Zemaitis gitarų linijos instrumentais. Dabar gaminami gitarų modeliai pagrįsti originaliais Tonio Žemaičio Vyresniojo piešiniais.
Žemaičio gamybos gitaros eksponuojamos viename iš Tokijaus muziejų.
Tinie Tempah

Biografija

Tėvai iš Nigerijos. Tinie turi brolį ir 2 seseris.
Tinie Tempah pirmasis singlas Wifey (2006 m.) tapo Underground hitu Jungtinėje Karalystėje, pasiekė britų muzikos topų viršūnes.
Su grupe „JLS“ pasirodė singlo „Eyes Wide Shut“ vaizdo klipe.
Blogio imperija

Sąvokos kilmė

Ronaldas Reiganas buvo didelis kosminės operos Star Wars gerbėjas. Šiame filme kovoja Imperija („blogieji“) ir Sukilėlių aljansas („gerieji“).

Blogio ašis

2002 m. panašią sąvoką panaudojo kitas JAV prezidentas Džordžas Bušas, kuris ja įvardijo terorizmą remiančias Blogio ašies šalis.
Alfredas Erichas Senas

Biografija

Tėvas filologas, leksikografas Alfredas Senas. A. E. Senno motina – lietuvė Marija Eva Vedlugaitė. 1958 m. baigė Kolumbijos universitetą. A. E. Sennas apgynė daktaro disertaciją „The Emergence of Modern Lithuania“ (Lietuvos valstybės atkūrimas 1918–1920 m.), kuri 1959 m. buvo išleista atskira knyga, kuri atvėrė anglakalbiams vakariečiams nežinomą Lietuvos pasaulį. 1958 m. Hanterio koledžo lektorius, 1958–1960 m. Rutgerso universiteto Niuarko menų ir mokslų koledžo istorijos dėstytojas, 1959–1960 m. Fordhemo universiteto Šiuolaikinės Rusijos studijų instituto bendradarbis, 1960–1961 m. Rutgerso universiteto asistuojantis dėstytojas, 1960 m. Prinstono universiteto lektorius, 1961 m. Fordhemo universiteto dėstytojas, 1961–1965 m. Viskonsino universiteto istorijos dėstytojas, 1965–1967 m. asocijuotas profesorius, 1967–1998 m. Viskonsino-Medisono universiteto profesorius, vėliaus profesorius emeritas. 1996 m., 1999–2000 m. Vytauto Didžiojo universiteto vizituojantis profesorius.  Mėnraščio „Akiračiai“ redakcinės kolegijos narys.
Jociai

Istorija

Kaime buvęs Jocių dvaras. Dvaro sodyba įkurta 1709 m. Dvarą valdė Mankevičius, po to jo žentas grafas J. Molis. Mankevičiai dalyvavo 1863–1864 m. sukilime, už tai buvo ištremti į Sibirą.
Dvare buvo plytinė (XIX a.), malūnas, parkas – sodas ir kiti pastatai. Pokario metais pastatus nugriovė tarybiniai kariai, iš gerų rąstų rentė kitus pastatus Tauragėje. Iš dvaro sodybos išliko tik parko – sodo dalis, sodyba užstatyta kolūkio gamybiniu centru.
1915 m. kraštą okupavus vokiečiams, Tauragė stipriai nukentėjo, todėl apskrities centras buvo įkurtas Jocių dvare, o apskritis vadinta Jocių apskritimi.
1922 m. dalis dvaro žemių išdalinta mažažemiams. 1923 m. Jocių dvaro centrą už 80 000 litų nupirko grįžęs iš JAV Jonas Gaižauskas.
MR 73

Turinys

Luisas Šnaideris – depresija sergantis policininkas, dėl nuolatinio girtuokliavimo galintis netekti darbo. Net ir pažemintas pareigose, jis tęsia ankstesnę bylą – mėgina sučiupti serijinį žudiką. Tuo pačiu metu iš kalėjimo rengiamasi paleisti kitą žudiką, kurį Luisas kažkada sučiupo. Pastarasis visus įtikino, kad per  25 metus, praleistus už grotų, jis atsivertė į tikėjimą ir pasikeitė. Tikimybė, kad žudikas atsidurs laisvėje, labiausiai neramina jauną merginą Žiustiną, kuri kartu su seserimi liko gyvo po to, kai buvo nužudyti jų tėvai. Ji kreipiasi pagalbos į Luisą, tikėdamasi, kad šis, nepaisant priklausomybės alkoholiui, sugebės ją apginti...
Klaipėdos rajono apylinkės teismas

Klaipėdos rajono apylinkės teismas – apylinkės teismas Lietuvoje, vienas iš 4 teismų, priskiriamų Lietuvos uostamiesčiui (kiti – Miesto apylinkės, Apygardos ir Klaipėdos apygardos administracinis teismas). Klaipėdos rajono apylinkės teismas yra bendrosios kompetencijos teismas, nagrinėjantis civilines ir baudžiamąsias bylas bei pagal kompetenciją įstatymų priskirtas administracinių teisės pažeidimų bylas. Taip pat įstatymų nustatytais atvejais apylinkės teismo teisėjai atlieka ikiteisminio tyrimo teisėjo funkcijas bei kitas apylinkės teismo kompetencijai įstatymų priskirtas funkcijas. Veiklos teritorija – Klaipėdos rajonas. Apylinkės teismo išnagrinėtas baudžiamąsias ir civilines bylas apeliacine instancija peržiūri Klaipėdos apygardos teismas. Klaipėdos rajono apylinkės teisme dirba 12 valstybės tarnautojų ir 9 darbuotojai (pagal darbo sutartis).
Adresas: Klaipėdos g. 1,

Istorija

1947 m. rugpjūčio 13 d. įsteigtas Klaipėdos rajono liaudies teismas.
1971 m. kovo 2 d. po pastatų rekonstrukcijos teismas pradėjo veikti dabartiniame pastate.
1991 m. sausio 1 d. Klaipėdos rajono liaudies teismas pervadintas į Klaipėdos rajono teismą, 1992 m. kovo 12 d. – į Klaipėdos rajono apylinkės teismą.